Celsitudo regia, sicut credimus, non ignorat quod venerabilis frater noster archiepiscopus Senon. ab olim felicis recordationis Urbani, prædecessoris nostri, et postmodum camerarius noster existens, adeo feliciter nobis et ecclesiæ romanæ servivit, quod quam plurimum circa ipsum afficimur, et eum in caritatis visceribus præ dilectione portamus digne; igitur, ipsum plena benivolentia prosequentes regalem magnificentiam paterno rogamus et exhortamur affectu, quatenus eumdem archiepiscopum, pro quo mentem nostram tibi fiducialiter aperimus, et ecclesiam suam habeas favorabiliter commendatos, sic eos sub regii favoris gratia confovendo, quod nostro tuum in hoc specialiter conformare beneplacitum dignoscaris. Quidquid, enim, sibi feceris gratiæ vel honoris, nobis reputabimus fore factum. Si, vero, prout aliquis dicitur retulisse, dictus archiepiscopus tibi super eo delatus extiterit, quod aliquod impedimentum contra te in negotio decimæ præstitisset; profecto scire te volumus delationem ejus non habere suffragium veritatis, cum ipsum tam tui quam tuorum honoris et commodi percepimus intimum zelatorem. Et ideo tantum virum habeat circa talia tua magnificentia, quæsumus excusatum. Datum Viterbi, V Idus martii, anno IV.